സോഷ്യല് മീഡിയയിലെ താലിബാന് സ്തുതി പാഠകര്ക്കായി സൈബര് വല വിരിച്ച് പൊലീസ് കണ്ണൂര്: അഫ്ഗാനിസ്ഥാനില് അധികാരം പിടിച്ചതിന് പിന്നാലെ ഇസ്ലാമിക തീവ്രവാദ സംഘടനയായ താലിബാന് അനുകൂലമായി സമൂഹ മാദ്ധ്യമങ്ങളില് പ്രചാരണം നടത്തുന്ന ഗ്രൂപ്പുകളെ തേടി സൈബര് പൊലീസ് വല വിരിച്ചു. ഫേസ് ബുക്ക്, പ്രാദേശിക വാട്സ് ആപ്പ് കൂട്ടായ്മകള് തുടങ്ങിയവയിലാണ് താലിബാനെ വെള്ള പൂശിക്കൊണ്ട് പേര് വെളിപ്പെടുത്തിയും അല്ലാതെയുമുള്ള സന്ദേശങ്ങള് പ്രചരിക്കുന്നതായി കണ്ടെത്തിയത്. വ്യാജ ഐ.ഡി ഉപയോഗിച്ചുള്ള ഇത്തരം പ്രചാരണം നടത്തുന്നവരുടെ വിവരങ്ങളാണ് സൈബര് പൊലീസ് ആദ്യ ഘട്ടത്തില് ശേഖരിക്കുന്നത്. സ്വാതന്ത്ര്യ പോരാളികളാകുന്ന തീവ്രവാദികള് തീവ്രവാദ ബന്ധമാരോപിക്കപ്പെട്ട സംഘടനകള് താലിബാനുള്ള പിന്തുണ പരസ്യമായി പ്രഖ്യാപിച്ചിട്ടില്ലെങ്കിലും ഇവരുടെ ഗ്രൂപ്പുകള് മുഖേന താലിബാന് അനുകൂല പ്രചരണങ്ങളും ശക്തമാണ്. സ്വാതന്ത്ര്യ പോരാളികള് എന്നാണ് ഈ ഗ്രൂപ്പുകളില് തീവ്രവാദികളെ വിശേഷിപ്പിക്കുന്നത്. താലിബാനെ മാത്രമല്ല, ഐസിസിനെയും ലോകത്തിന്റെ വിമോചന പോരാളികളായാണ് ഇവര് വിശേഷിക്കുന്നത്. സലഫി, ത്വരീഖത്ത് ആത്മീയ പ്രവര്ത്തനങ്ങള് നടത്തുന്ന പാരമ്ബര്യവാദികളായ വിശ്വാസികളെ വലവീശിപ്പിടിക്കാനുള്ള തീവ്ര ആശയ പ്രചരണമാണ് ഈ സംഘടനകള് പലകോണുകളില് നിന്ന് നടത്തുന്നത്. ഐസിസ് ബന്ധത്തിന്റെ പേരില് കണ്ണൂര് താണയില് പിടിയിലായ രണ്ട് യുവതികളെ തീവ്രവാദ സംഘടനയിലേക്ക് കൊണ്ടുവന്നതില് ഒരു പ്രമുഖ സംഘടനയ്ക്ക് പങ്കുണ്ടെന്ന് എന്.ഐ.എയ്ക്ക് വിവരം ലഭിച്ചിരുന്നു. ഇരുവരേയും ചോദ്യം ചെയ്തതില് നിന്ന് കൂടുതല് വിവരങ്ങള് ലഭിക്കുകയും ചെയ്തു. ഇവരിപ്പോള് തിഹാര് ജയിലിലാണ്. കണ്ണൂര് താണ സ്വദേശികളായ മിസ്ഹ സിദ്ദിഖ് 24, ഷിഫ ഹാരിസ് 24 എന്നിവരെ ആഗസ്റ്റ് 15ന് പുലര്ച്ചെയാണ് എന്.ഐ.എ സംഘം കണ്ണൂരിലെ വീട്ടില് നിന്ന് അറസ്റ്റ് ചെയ്തത്. തുടര്ന്ന് ഇവരെ ഡല്ഹിയിലെത്തിച്ച് കസ്റ്റഡിയില് വാങ്ങി ചോദ്യം ചെയ്യുകയായിരുന്നു. മിസ്ഹ ഐസിസില് ചേരുന്നതിന് വേണ്ടി അഫ്ഗാനില് പോയതായി നേരത്തെ വിവരം ലഭിച്ചിരുന്നു. ഷിഫയും യാത്രക്കുള്ള ഒരുക്കങ്ങള് നടത്തിയിരുന്നതായി സൂചന ലഭിച്ചിട്ടുണ്ട്. നേരത്തെ കണ്ണൂര്, കാസര്കോട് ജില്ലകളില് നിന്ന് ഐസിസില് ചേരാനായി സിറിയയിലേക്ക് പോയ മുഴുവന് പേരുടെയും വിവരങ്ങളും ഇവര്ക്ക് പിടിയിലായ യുവതികളുമായുള്ള ബന്ധങ്ങളും അന്വേഷിച്ചു വരികയാണ്. തീവ്രവാദ ആശയങ്ങളില് ആകൃഷ്ടരായ ഇവര് ക്രോണിക്കിള് ഫൗണ്ടേഷന് എന്ന പേരില് സമൂഹ മാദ്ധ്യമങ്ങളില് പ്രത്യേകം ഗ്രൂപ്പ് ഉണ്ടാക്കിയാണ് പ്രചാരണവും റിക്രൂട്ട്മെന്റ് നീക്കങ്ങളും നടത്തിയതെന്നാണ് എന്.ഐ.എയുടെ കണ്ടെത്തല്. ആഗസ്റ്റ് നാലിന് അമീര് അബ്ദുറഹ്മാന് എന്ന പേരിലുള്ള ഐസിസ് ഏജന്റ് മംഗലൂരു ഉള്ളാളില് എന്.ഐ.എയുടെ പിടിയിലായിരുന്നു. സംഘടനയുടെ ദക്ഷിണേന്ത്യയിലെ ഐ.ടി പ്രചാരണ വിഭാഗത്തിന് ചുക്കാന് പിടിച്ചിരുന്നത് ഇയാളാണെന്നാണ് കണ്ടെത്തല്. ഇയാളുടെ അറസ്റ്റാണ് എന്.ഐ.എ സംഘത്തെ യുവതികളിലേക്ക് എത്തിച്ചത്. കേരളത്തില് നിന്ന് ഏറ്റവും കൂടുതല് പേര് ഐസിസില് ചേര്ന്ന ജില്ലയാണ് കണ്ണൂര്. സമീപകാലത്ത് പതിനേഴോളം പേര് ഐസിസില് ചേര്ന്നിരുന്നു. നിരവധി പേര് അഫ്ഗാനിലും സിറിയയിലും കൊല്ലപ്പെടുകയും ചെയ്തു. ടെലഗ്രാം അടക്കമുള്ള സമൂഹമാദ്ധ്യമങ്ങളിലൂടെയാണ് സംഘത്തിലുള്ളവര് നാട്ടിലുള്ളവരുമായി വിവരങ്ങള് കൈമാറിയിരുന്നത്.